OPPLEVDE DATAKLUSS: Drammen sykehus hadde store problemer med sitt datasystem. Det kan ha fått konsekvenser for pasientene. Foto: Jan Ovind

Mann (70) døde etter datatrøbbel på sykehus

(VG Nett) Legen fikk ikke sjekket den døende pasientens journal. Dødsfallet granskes av Statens helsetilsyn.

Anders Park Framstad

10. juni 2011

Artikkelen er over ni år gammel

Kontakt Arild Myhre, May Linn Gjerding, Mona Grivi Norman og Anders Park Framstad. Vis mer

Episoden skjedde på Drammen sykehus i fjor vår, skriver Drammens tidende. Ifølge avisen var dataproblemene så store at legen måtte behandle mannen uten å kjenne til hans tidligere sykdomshistorie.

Den aktuelle legen opplyser til Helsetilsynet at journalen var vanskelig å få tilgang til på grunn av ustabilitet og omlegging av datasystem den samme våren.

- Vi ser det som sannsynlig at dette påvirket legens valg av behandlingstiltak, sier seniorrådgiver Bjørn Jamtli i Statens Helsetilsyn.

Saken har blitt gransket av både Helsetilsynet og politiet. Politiets etterforskning bekrefter det tekniske avviket.

VG Nett har de siste ukene skrevet om feil og tabber i helsevesenet. Les alle pasienthistoriene her!

Ber om datasvar

Helsetilsynet har funnet grunnlag for å vurdere hvorvidt Vestre Viken HF kan stilles til ansvar i saken. Tilsynet har blant annet bedt om mer informasjon om det daværende journalsystemet IMX, og undersøker om feilen kan ha oppstått som følge av omleggingen.

- Vi utarbeider nå svar på henvendelsen fra Statens Helsetilsyn, og kan forståelig nok ikke uttale oss ytterligere om saken mens den er under behandling, skriver medisinskfaglig sjef Harald Noddeland i en epost til VG Nett.

Datasystemet som erstattet IMX på Sykehuset i Drammen, er ikke ukjent. Det er det samme systemet, DIPS, som ble brukt ved Sykehuset Asker og Bærum, som er en del av det samme helseforetaket. I Asker og Bærum ble det pekt på DIPS, etter at VG avdekte omfattende omfattende flytting av datoer for pasientbehandling i systemet.

Det har også ved Drammen sykehus vært problemer knyttet til overgangen til systemet. Et snaut halvår etter innføringen ble det avslørt at rundt 100 pasienter hadde fått feil behandlingsfrist som følge av datarot.

- Må ha liten aksept

Statens Helsetilsyn har sendt en bekymringsmelding til Helse- og omsorgsdepartementet, der de påpeker svikt i datasystemene ved flere helseforetak.

- Vi anser at tilgang til elektronisk pasientjournal og pasientadministrative systemer er kritiske funksjoner ved sykehus med akuttberedskap, sier Bjørn Jamtli.

- Man må derfor ha liten aksept for at disse systemene blir satt ut av funksjon.

Publisert: 10.06.11 kl. 21:45